На основу члана 79. став 3. и 4. Закона о дивљачи и ловству („Службени гласник РС“, бр. 18/10 и 95/18-др.закон), чл. 11. и 23. став 4. Покрајинске скупштинске одлуке о буџету АП Војводине за 2021. годину („Службени лист АПВ“, брoj 66/20), a у вези са Покрајинском скупштинском одлуком о годишњем програму коришћења средстава из Буџетског фонда за развој ловства Аутономне покрајине Војводине у 2021. години („Службени лист АП Војводине”, брoj 66/20) и Правилником о спровођењу конкурса које расписује покрајински секретаријат за пољопривреду, водопривреду и шумарство, Покрајински секретаријат за пољопривреду, водопривреду и шумарство (у даљем тексту: Секретаријат) расписује

**К О Н К У Р С**

**ЗА РАСПОДЕЛУ СРЕДСТАВА ИЗ БУЏЕТСКОГ ФОНДА ЗА РАЗВОЈ ЛОВСТВА АП ВОЈВОДИНЕ ЗА 2021. ГОДИНУ**

**ЗА УНАПРЕЂИВАЊЕ СТАЊА ПОПУЛАЦИЈЕ ДИВЉАЧИ И ЊЕНИХ СТАНИШТА**

1. **ЦИЉ КОНКУРСА**

Унапређивање стања популације дивљачи и њених станишта, опремање корисника ловишта и праћење стања појединих врста дивљачи на територији АП Војводине.

1. **ПРЕДМЕТ КОНКУРСА**

Предмет конкурса је додела бесповратних средства за израду и реализацију програма и пројеката развоја ловства и унапређивања стања популације дивљачи и њених станишта на територији АП Војводине и друге намене у складу са Законом о дивљачи и ловству.

1. **КОРИСНИЦИ СРЕДСТАВА**

Корисници средстава по овом конкурсу су корисници ловишта са територије АП Војводине.

1. **ВИСИНА СРЕДСТАВА КОЈА СЕ ДОДЕЉУЈУ КОНКУРСОМ И ОБЈАВЉИВАЊЕ КОНКУРСА**

Укупан износ бесповратних средстава који се додељује овим конкурсом је 19.600.000,00 динара.

Поред дневног листа „Дневник“, овај конкурс се објављује и у Службеном листу АП Војводине и на интернет старници Покрајинског секретаријата за пољопривреду, водопривреду и шумарство.

1. **ВИСИНА И НАМЕНА СРЕДСТАВА**
2. **Суфинансирање изградње, реконструкције и санације ловно-техничких објекaта и набавка живе дивљачи (тачка III подтачка 1. Програма) до 90% за тачку 1, у укупном износу до 19.600.000,00 динара и то за:**

**1а - суфинансирање изградње ловно - техничких објеката у износу до 1.600.000,00 динара, и то за:**

- подизање ремиза за дивљач, до 200.000,00 динара по хектару;

- изградњу највише две високе наткривене дрвене чеке по ловишту, а до 20.000,00 динара по једној чеки;

**1б - суфинансирање набавке живе дивљачи у износу до 14.000.000,00 динара, и то за:**

* набавку живе дивљачи *(Phasianus colchicus)* за потребе уношења у ловишта, до 300.000,00 динара по ловишту, а у складу са прихваћеним пројектом;

**1ц - суфинансирање изградње ловно - техничких објеката у ловиштима посебне намене, у износу до 5.000.000,00 динара, и то за:**

– изградња нових узгајалишта аутохтоне дивљачи у ловиштима посебне намене, до укупног износа од 5.000.000,00 динара, а у складу са прихваћеним пројектом.

1. **ПРАВО НА УЧЕШЋЕ НА КОНКУРСУ**

Право учешћа на конкурсу има корисник ловишта са територије АП Војводине.

1. **УСЛОВИ УЧЕШЋА НА КОНКУРСУ**

Услов за учешће на конкурсу је да подносилац пријаве не сме имати неиспуњених уговорних обавеза према Покрајинском секретаријату за пољопривреду, водопривреду и шумарство из претходних година, као и да за исту намену и за исту локацију није користио, нити користи буџетског фонда за развој ловства АП Војводине, и то :

- за средства из тачаке 1а) - корисници ловишта и ловних ревира са седиштем на територији АП Војводине, осим корисника ловишта посебне намене,

- за средства из тачаке 1б) - корисници ловишта и ловних ревира са седиштем на територији АП Војводине, који су планирали набавку фазанске дивљачи *(Phasianus colchicus)* из вештачке производње, ради испуштања у ловиште у ловној 2021/2022. години, осим корисника ловишта посебне намене.

- за средства из тачаке 1ц) - корисници ловишта посебне намене са седиштем на територији АП Војводине, који могу конкурисати за изградњу нових узгајалишта аутохтоне дивљачи у ловиштима посебне намене, а који имају ловном основом предвиђену изградњу или завршетак изградње узгајалишта за аутохтону дивљач у ловној 2019/2020, 2020/2021 и 2021/2022 години.

**ВРЕМЕНСКИ ОКВИР**

Конкурс је отворен закључно са 12.07.2021. године.

1. **ПОТРЕБНА ДОКУМЕНТАЦИЈА ЗА ТАЧКУ 1а. (ТАЧКА III ПОДТАЧКА 1. ПРОГРАМА) - СУФИНАНСИРАЊЕ ИЗГРАДЊЕ ЛОВНО - ТЕХНИЧКИХ ОБЈЕКАТА**

За учешће на конкурсу потребна је следећа основна документација:

1. пријава на конкурс;
2. фотокопија решења о упису у регистар у агенцији за привредне регистре;
3. фотокопија – извод ловне основеловишта за део који се односи наплан уређивања и одржавања ловишта

Пријавни образац који није одговарајуће попуњен (неосенчени делови нису попуњени на рачунару, или нису уопште попуњени), неће се узети у разматрање.

Уколико подносилац пријаве не достави потребну документацију наведену под тачкама 2. и 3. Покрајински секретаријат по службеној дужности од наведених органа прибавља податке о чињеницама о којима се води службена евиденција у складу са законом који уређује општи управни поступак.

Уз напред наведену документацију потребно је доставити и следеће:

- за подизање ремиза на земљишту у власништву ловачких удружења доставити извод из листа непокретности с подацима о власништву и ограничењима за све катастарске парцеле које су предмет пријаве (не старији од 30 дана) поред којег подносилац пријаве који није власник земљишта доставља и уговор о закупу (оригинал или оверена копија), који важи најмање 5 година од објављивања конкурса и скицу подизањa ремиза с предмером и предрачуном радова и исказаним трошковима садног материјала, рада и неге са ПДВ-ом, које су израдили регистровани расадници или правна лица регистрована за област шумарства или ловства. Површина земљишта за подизање ремиза за дивљач не може бити мања од пет ари;

- за изградњу високе дрвене наткривене чеке - скицу (са назначеном локацијом) са предмером и предрачуном радова са исказаним трошковима материјала и рада са ПДВ, израђеног од стране лиценцираног лица (лиценца Ловачке коморе Србије – врста 1);

а) за обрадиво пољопривредно земљиште: доказ о власништву на обрадивом пољопривредном земљишту на коме се планира подизање ловних и других објеката, извод листа непокретности (не старији од 30 дана) са назнаком катастарске парцеле на којој је планирано подизање ловних и других објекта (оригинал или оверена копија) поред којег подносилац пријаве који није власник земљишта доставља и писану сагласност власника земљишта да се на његовој имовини могу постављати ловни и други привремени објекти предвиђени пројектом или уговор о закупу или уступању земљишта за подизање ловних и других објекта (оригинал или оверена копија), који важе најмање 5 година од дана објављивања конкурса;

б) за остале типове земљишта: извод из листа непокретности (не старији од 30 дана) са назнаком катастарске парцеле на којој је планирано подизање ловних и других објекта (оригинал или оверена копија).

Подносиоци пријава могу поднети највише једну пријаву на конкурс по ловишту, осим за чеке где се може на истој пријави поднети захтев за по две чеке по ловишту, с тим да сви ловно технички објекти и набавка дивљачи, морају бити планирани ловном основом.

**ПОТРЕБНА ДОКУМЕНТАЦИЈА ЗА ТАЧКУ 1б. (ТАЧКА III ПОДТАЧКА 1. ПРОГРАМА) - СУФИНАНСИРАЊЕ НАБАВКЕ ЖИВЕ ДИВЉАЧИ *(Phasianus colchicus)*** **ЗА ПОТРЕБЕ УНОШЕЊА У ЛОВИШТА**

1. пријава на конкурс;
2. фотокопија решења о упису у регистар у агенцији за привредне регистре;
3. фотокопија – извод ловне основеловишта за део који се односи наплан набавке и уношења фазанске дивљачи у ловиште за ловну 2021/2022 годину;

Пријавни образац који није одговарајуће попуњен (неосенчени делови нису попуњени на рачунару, или нису уопште попуњени), неће се узети у разматрање.

Уколико подносилац пријаве не достави потребну документацију наведену под тачкама 2. и 3. Покрајински секретаријат по службеној дужности од наведених органа прибавља податке о чињеницама о којима се води службена евиденција у складу са законом који уређује општи управни поступак.

Уз напред наведену документацију потребно је доставити и следеће:

- доказ подносиоца пријаве о извршеној набавци фазанске дивљачи у ловној 2020/2021 години, која мора да садржи податаке: Доказ о упису добављача у регистар за регистрацију објеката за држање, узгој и промет животиња у ловној 2020/2021 години, коју издаје и води Управа за ветерину, рачун добављача, фотокопија извода банке о плаћању рачуна, количина која је набављена, старосна структура, вредност, при чему је потребно навести ког датума је извршен прихват одређеног броја фазанске дивљачи и локалитету (волијери), уз навођење осталих чињеница од значаја.

- изјава законског заступника подносиоца пријаве о планираној набавци фазанске дивљачи, која мора да садржи податаке: Доказ о упису добављача у регистар за регистрацију објеката за држање, узгој и промет животиња у ловној 2020/2021 години, коју издаје и води Управа за ветерину, количини која се набавља, старосној структури, вредности, предрачуну по коме су набавља дивљач, при чему је потребно навести ког датума је планиран прихват одређеног броја фазанске дивљачи и локалитету (волијери), уз навођење осталих чињеница од значаја.

**ПОТРЕБНА ДОКУМЕНТАЦИЈА ЗА ТАЧКУ 1ц. (ТАЧКА III ПОДТАЧКА 1. ПРОГРАМА) - ИЗГРАДЊА НОВИХ УЗГАЈАЛИШТА АУТОХТОНЕ ДИВЉАЧИ У ЛОВИШТИМА ПОСЕБНЕ НАМЕНЕ**

1. пријава на конкурс;

2. фотокопија решења о упису у регистар у агенцији за привредне регистре;

3. фотокопија – извод ловне основе ловишта за део који се односи на план уређивања и одржавања ловишта

Пријавни образац који није одговарајуће попуњен (неосенчени делови нису попуњени на рачунару, или нису уопште попуњени), неће се узети у разматрање.

Уколико подносилац пријаве не достави потребну документацију наведену под тачкама 2. и 3. Покрајински секретаријат по службеној дужности од наведених органа прибавља податке о чињеницама о којима се води службена евиденција у складу са законом који уређује општи управни поступак.

Уз напред наведену документацију потребно је доставити и следеће:

- за изградњу нових узгајалишта дивљачи у ловиштима посебне намене - скицу (са назначеном ГПС локацијом), технолошки пројекат узгајалишта, предмер и предрачун са исказаним трошковима материјала и рада без ПДВ-а и овером од стране лиценцираног лица (лиценца Ловачке коморе Србије – врста 1).

1. **ПОСТУПАК ДОНОШЕЊА ОДЛУКЕ**

Поступак доношења одлуке регулисан је у складу са Правилником о спровођењу конкурса које расписује покрајински секретаријат за пољопривреду, водопривреду и шумарство и Правилника о додели средстава из буџетског фонда за развој ловства у АП Војводини за 2021. годину.

1. **ИСПЛАТА БЕСПОВРАТНИХ СРЕДСТАВА**

Средства из тачке 1. додељују се за суфинансирање одабраних програма и пројеката биће исплаћена у висини до 100% од износа прихваћеног пројектом, након потписивања уговора.

Права и обавезе корисника средстава у реализацији програма и пројеката, регулисаће се уговором.

Записник о завршетку радова вршиће надлежни сектор инспекције Покрајинског секретаријата за пољопривреду, водопривреду и шумарство.

Корисници средстава, након завршетка пројекта достављају следећу документацију:

* Наративни (кратак, писани) извештај о извршеном послу или набавци;
* фотокопије рачуна;
* фотокопије извода банке о плаћању рачуна;
* копије одговарајуће документације којом се потврђује здравствена контрола прихваћене фазанске дивљачи у складу са прописима којима се уређује ветерина, и то: уверење о здравственом стању животиња, потврду о извршеној дезинфекцији возила којим се вршио транспорт фазана, као и потврду о извршеном ветеринарском регледу при утовару пошиљке (фазана);

1. **НАЧИН ДОСТАВЉАЊА ПРИЈАВА**

Пријаве попуњене на рачунару са потребном документацијом доставити поштом на адресу: **Покрајински секретаријат за пољопривреду, водопривреду и шумарство, Булевар Михајла Пупина 16, 21000 Нови Сад**, са назнакoм **„КОНКУРС ЗА РАСПОДЕЛУ СРЕДСТАВА ИЗ БУЏЕТСКОГ ФОНДА ЗА РАЗВОЈ ЛОВСТВА АП ВОЈВОДИНЕ ЗА 2021. ГОДИНУ“,** или лично на писарници покрајинских органа управе у згради Покрајинске владе, сваког радног дана од 9 до 14 часова.

1. **КОНТАКТ**

Додатне информације могу се добити путем телефона: **021/4881-851;** **од 10 до 14 часова.**

1. **ПРЕУЗИМАЊЕ ДОКУМЕНТАЦИЈЕ У ЕЛЕКТРОНСКОЈ ФОРМИ**

Текст конкурса, Правилник и образац пријаве, могу се преузети са интернет адресе: *[www.psp.vojvodina.gov.rs](http://www.psp.vojvodina.gov.rs)*.

|  |  |
| --- | --- |
|  | **ПОКРАЈИНСКИ СЕКРЕТАР**  **Чедомир Божић**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |